Skoor wil staatsinstellings vasvat(Argieffoto: Ian Landsberg/ANA) Die parlement se staande komitee oor openbare rekeninge (Skoor) het Woensdag inligting van die ouditeur-generaal ontvang oor staatsondernemings se ouditverslae vir die 2019/2020- finansiële jaar. Die OG het Skoor in kennis gestel van die ouditverslae van die Ontwikkelingsbank van Suider-Afrika (Obsa), die Passasierspooragentskap van Suid-Afrika (Prasa), Denel, Eskom, die SAUK en Transnet. “Die ouditverslae skets ŉ droewige prentjie en hul finansiële stand gaan agteruit in plaas daarvan om te verbeter,” het Faith Ndenze, woordvoerder van die komitee, gesê. “Daar is ŉ skerp toename in onreëlmatige, vrugtelose en verkwistende uitgawes by die meeste van die instansies. Daar is nie gevolge vir diegene wat verantwoordelik is vir die bestuur van die finansies nie en in sommige gevalle is daar ook nie bewyse dat die oorsaak van die onreëlmatige spandabelrigheid ondersoek is nie.” Skoor het Obsa geloof dat hy ŉ skoon oudit ontvang het. Die komitee versoek Obsa egter om ŉ gedetailleerde verslag in te dien oor die R3,5 miljard-lening wat toegestaan is aan die Suid-Afrikaanse Lugdiens (SAL), aangesien daar voorwaardes verbonde was aan die lening. “Skoor het nie inligting onvang oor die SAL se oudit-uitslag nie, aangesien die lugdiens nie geoudit is nie, omdat dit in sakeredding geplaas is. Skoor sal dié kwessie prioritiseer en sal met die minister van openbare ondernemings in gesprek tree om dit te finaliseer,” het Ndenze bygevoeg. “Skoor beskou die agteruitgang in die ouditverslag in ŉ baie ernstige lig. Die komitee sal vergaderings met die departement van openbare ondernemings en die ander betrokke departemente belê. Die komitee sal daarna verhore skeduleer met die betrokke entiteite om ŉ plan te beraam om hulle by te staan – so ver as wat Skoor se mandaat dit toelaat.”